Herskedulering van NMB-raadsvergadering verwelkomSkermgreep uit ‘n video van een van die onderonsies tydens ‘n raadsvergadering op 29 Maart 2018 in Nelson Mandelabaai Die United Democratic Movement (UDM) het Woensdag die herskedulering van volgende week se spesiale raadsvergadering in Nelson Mandelabaai verwelkom waartydens die mosie om Athol Trollip, die burgemeester, en sy hele burgemeesterskomitee te verwyder, bespreek sal word. Die UDM het in ŉ verklaring gesê hy verwelkom die voortsetting van die vergadering ná verlede week se chaotiese vergadering. Ná ŉ agt uur lange drama, verdagings, vurige debatte en ontwrigting op ontwrigting is die mosie van wantroue teen die DA se Trollip vir twee weke uitgestel. Mongameli Bobani, UDM-raadslid, het sedertdien om verskoning gevra vir die voorval waarin Deidre Carter, ŉ LP van Cope, betrokke was. In ŉ e-pos aan Bongani Msomi, UDM se sekretaris-generaal, het Bobani gesê hy vra onvoorwaardelik om verskoning as daar enigsins die “kleinste aanduiding” was dat hy met opset aan Carter geraak of teen haar gebots het. Volgens hom dui sy verslag en Carter se verslag net op een ding – dat niemand presies kan onthou wat in die chaos gebeur het nie. Bobani het egter nie om verskoning gevra vir sy gedrag teenoor Trollip nie. “Die voorval met Trollip was totaal verskillend. Dit was met opset!” het hy in ŉ afsonderlike persverklaring gesê. Hy het gesê Trollip het hom verkleineer, uitgelok, swartgesmeer, asook gebruik om mag te verkry en toe weggegooi “soos ŉ lap wat nie meer nodig is nie”. Die UDM het Woensdag gesê hy was beïndruk deur die DA se deursigtigheid om ŉ veilige ruimte vir sy raadslede te verskaf om met hul gewete te stem tydens die mosie van wantroue teen Patricia de Lille, Kaapstad se burgemeester. Thoko Tshangela, UDM-raadslid, het gesê die demokratiese voorbeeld wat die Kaapse metro 15 Februarie gestel het toe DA-raadslede sonder vrees kon stem, is presies wat die UDM in die konstitusionele hof probeer bevorder het verlede jaar. Die mosie wat deur die EFF, ANC en ander kleiner partye ingedien is, het ten doel om Trollip, speaker Jonathan Lawack, hoofsweep Werner Senekal en die hele burgemeesterskomitee te verwyder. Die sitting is vir 10 April herskeduleer.